กรุงศรีพร้อมบุกเต็มที่ ล่าเงินฝากพ่วงจ่ายบิล
แบงก์กรุงศรีฯ ออกเงินฝากออมทรัพย์ดอกเบี้ย 0.25% ตั้งเป้าขยายฐานลูกค้าใหม่ 2 แสนบัญชี
23 ส.ค. 2555

แบงก์กรุงศรีฯ ออกเงินฝากออมทรัพย์ดอกเบี้ย 0.25% ตั้งเป้าขยายฐานลูกค้าใหม่ 2 แสนบัญชี 
นายกฤษณ์ จันทโนทก ผู้ช่วยกรรมการผู้จัดการใหญ่ ธนาคารกรุงศรีอยุธยา เปิดเผยว่า ธนาคารได้ออกผลิตภัณฑ์เงินฝากออมทรัพย์พร้อมบัตรเดบิตกรุงศรี ออมทรัพย์ จัดให้โดยจ่ายดอกเบี้ย 0.25% ที่ให้สิทธิประโยชน์แก่ผู้ฝากในการจ่ายบิลฟรี 5 บิลต่อเดือน ผ่านสาขา เอทีเอ็มและออนไลน์แบงก์กิ้งของธนาคาร รวมทั้งสามารถถอนเงินสดหรือสอบถามยอดจากตู้เอทีเอ็มทุกธนาคารฟรีทั่วประเทศ ในอัตราค่าธรรมเนียมรายปีแค่ 250 บาท 
นายกฤษณ์ กล่าวว่า ผลิตภัณฑ์นี้จะเน้นเจาะกลุ่มลูกค้าวัยทำงานที่ต้องการความสะดวกในการทำธุรกรรมและลดภาระรายจ่ายจากค่าธรรมเนียมต่างๆ ซึ่งจากการศึกษาลูกค้าบัญชีออมทรัพย์ทั่วไปพบว่าลูกค้ามีค่าใช้จ่ายจากค่าธรรมเนียมในการจ่ายบิลและการกดเงินตู้ต่างธนาคารเฉลี่ยถึง 1,020 บาทต่อปี จึงเชื่อว่าจากจุดแข็งด้านการลดรายจ่ายดังกล่าว จะทำให้ธนาคารได้ลูกค้าใหม่ไม่ต่ำกว่า 2 แสนบัญชีภายในสิ้นปีนี้
“เงินฝากตัวนี้เน้นเจาะกลุ่มมนุษย์เงินเดือนที่ต้องการความคล่องตัวในการจ่ายค่าสาธารณูปโภคต่างๆ แม้ว่าจะได้ดอกเบี้ยต่ำกว่าออมทรัพย์ทั่วไปที่ 0.75% แต่ถ้าเทียบกับค่าใช้จ่ายที่ประหยัดได้ 1,000 บาทต่อปีก็ยังคุ้มค่า สำหรับลูกค้าที่ต้องการผลตอบแทนสูงและความคล่องตัวก็จะมีบัญชีออมทรัพย์พิเศษ ดอกเบี้ย 2.9% ไว้รองรับ” นายกฤษณ์ กล่าว
นายกฤษณ์ กล่าวว่า การระดมเงินฝากผ่านบัญชีออมทรัพย์จัดให้นี้จะส่งผลให้สัดส่วนเงินฝากออมทรัพย์และกระแสรายวัน ของธนาคารในปีนี้ปรับเพิ่มขึ้นจาก 41 % เป็นไม่ต่ำกว่า 47 % จากฐานเงินฝากเป้าหมายที่ 7 แสนล้านบาทและทำให้ลูกค้าหันมาใช้บัญชีธนาคารเป็นบัญชีหลักมากขึ้น ซึ่งจะส่งผลดีต่อสภาพคล่องในการขยายสินเชื่อของธนาคารในปีนี้ที่ตั้งเป้าการเติบโตไว้ 11 %
สำหรับภาวะการแข่งขันเงินฝากในตลาดจากนี้เชื่อว่าจะยังรุนแรงต่อไป เนื่องจากธนาคารขนาดใหญ่ตั้งเป้าเติบโตสินเชื่อเอาไว้สูง เมื่อรวมกับปัจจัยเรื่องสภาพคล่องพิเศษคือพันธบัตรออมทรัพย์รัฐบาลที่จะครบกำหนด และเงินลงทุนในตั๋วบี/อีของลูกค้ารายย่อยที่จะไหลกลับสู่ระบบ จึงคาดว่าใน 12 เดือนจากนี้ จะได้เห็นธนาคารพาณิชย์แข่งขันออกผลิตภัณฑ์เงินฝากและตราสารมากขึ้นเพื่อช่วงชิงสภาพคล่องดังกล่าว